|  |
| --- |
| **Wie is jy? Net maar ŉ stem.****John 1:19-28***(Intreepreek op 9 April 2017 van Andries Burger, leraar van GK Pinetown.)* |

Wie is jy?

Selfs nadat ek oortuig was dat die Here my roep om aansoek te doen dat die kerke my gawes en roeping moes ondersoek, het hierdie vraag my lank laat weifel.

Wie dink ek is ek?

Wie dink ek is ek dat die Here my roep om dieselfde diens te verrig waarvoor ander gewoonlik ses en selfs meer jare moes studeer het?

Wie is ek om te dink dat ek die nodige gawes oor baie jare heen op ŉ ander manier as die gewone pad van studie ontwikkel het vir die diens van predikant?

Wie dink ek is ek om die pad te wil loop wat grotes soos Spurgeon, Lloyd-Jones, Calvyn en Dirk Postma geloop het om sonder formele teologiese opleiding die diens van predikant te verrig?

Daar is party wat steeds hierdie vraag vra,

en soos Paulus sal ek sekerlik nog by baie geleenthede my roeping moet verdedig.

Maar “Wie is jy?” is ŉ vraag wat baie van ons pootjie. Dalk vir jou ook?

Wie is jy om te wil leiding te neem met Bybelstudie?

Wie is jy om in die gemeente se samekoms te bid?

Wie is jy om vir iemand te wil vertel wat Jesus vir jou beteken?

Wie is jy dat iemand wil waarsku om nie te steel nie, of nie lelik te praat nie, of om nie van die eredienste af weg te bly nie.

 Wie dink jy is jy?

Dis ŉ geldige vraag, want ons is só onwaardig om in die Heilige God se diens te wees...

Maar die vraag sny na twee kante toe.

Daar is party mense, wat regtig dink hulle is waardig genoeg, of selfs waardiger as ander, om in die Here se diens te staan...

Die besef van my eie onwaardigheid het my vasgeklem, maar as die Here roep dan maak Hy die pad oop – het ons dit darem nie gesien die afgelope 7 jaar nie!

In Desember 2014 het die Heilige Gees my hart tot bedaring gebring hieroor, en ek vertrou dat Hy dit vanoggend ook in jou sal bewerk.

**<< Lees Joh. 1:19-34**>> Ons lees tot vers 34, maar die uitleg en toepassing fokus veral op verse 19 tot 28.

Die evangelie volgens Johannes, die apostel van Jesus, fokus baie oor die vraag wie Jesus was.

In die eerste 18 verste gee hy eer ŉ oorhoofse opsomming van wie Jesus was en ook wie Johannes was.

En dan van v.19 af begin hy om stelselmatig die evangelie oor te dra, die blye boodskap van Jesus Christus.

Dit of hy vir eers wil stilstaan by wie Johannes die Doper was, of wie hy nie was nie.

Ons weet uit die evangelie volgens Lukas dat Johannes familie was van Jesus en so ŉ paar maande ouer.

Toe die engel sy geboorte aangekondig het aan sy pa Sagaria, het hy gesê dat Johannes

*“in dieselfde gees en krag as Elia”* sal uitgaan *“om ongehoorsames op die regte pad terug te bring en om so vir die Here ŉ volk voor te berei.”* (Luk. 1:13-17)

En so was dit – soos Elia van ouds het hy rowwe klere van kameelhare (2 Kon. 1:8) gedra en in die veld van sprinkane en heuning geleef.

Soos Elia het hy ook nie doekies omgedraai nie en sy prediking was onverskrokke en reguit op die man af.

Hy was nie deel van die godsdienstige “establishment” in Jerusalem nie. (Hy spreek hulle selfs aan as “julle slange”)

Hy het nie by ander Rabbi’s geleer nie en hy preek anders en doen dinge wat ongewoon is.

Sy boodskap was dat mense hulle moes bekeer omdat die koninkryk van God en daarmee saam ook God se oordeel naby was.

Hy het baie skerp daarop gewys dat dit niks sal help om deel te wees van Abraham se nageslag as hulle nie soos kinders van God lewe nie.

So is dit vandag nog steeds – as jy nie nederig, afhanklik en gehoorsaam in geloof gemeenskap met Christus lewe nie, sal selfs vurige godsdienstige en kerklike ywer dit jou absoluut niks baat nie.

Al wat pas is hartseer erkenning van sonde, en bekering om in Christus nuwe lewe te ontvang en daarin te lewe in afhanklikheid en navolging van die Heilige Gees se leiding.

En wanneer mense wel so tot bekering gekom het, dan het Johannes hulle gedoop.

Doop was nie ongewoon nie, maar om Jode tot bekering te roep en dan te doop was wel.

Die Joodse raad in Jerusalem het van Johannes se bediening gehoor, en dit het hulle baie besorg gemaak. Wie is hy dat hy sulke dinge verkondig en doen?

Die kerk regeerders moet mos sorg dat die volk van God nie mislei word nie,

dat die eenheid van die geloof nie bedreig word nie en

dat vreemde gebruike nie moet posvat nie.

Hulle is ongemaklik, én hulle gesag word bedreig.

Daarom stuur hulle ŉ afvaardiging om te gaan ondersoek instel.

Aanvanklik lyk dit net na ŉ geloofsondersoek want ons lees in v. 19 dat dit priesters en leviete was wat gestuur is.

Maar later in v. 24 kry dit ŉ duidelike kerkpolitieke kleur wanneer ons lees dat daar ook Fariseërs by was.

Die ondersoek verloop soos die ondervraging tydens ŉ hofsaak.

Hulle eerste vraag is geen verrassing nie: *“Wie is jy?”*

Maar Johannes se antwoord is onverwags. In plaas daarvan om te sê wie hy is, antwoord hy, wie hy nié is nie.

Johannes weet dat daar geen rede is waarom hulle in hom persoonlik sou belangstel nie.

Soos baie ander verlang hulle na die beloofde Heerser uit die geslag van Dawid wat God se volk finaal sou kom verlos van die Romeinse juk wat hulle oorheers het..

Hulle sou seker onthou het van die wyse manne uit die ooste sowat 30 jaar gelede navraag gedoen het in Jerusalem nadat hulle sy ster gesien het.

Nou kom hierdie Johannes en hy begin die gewoontes van die kerk verander – is Hy dalk die Een wat sou kom?

Daar is ŉ ander en selfs meer waarskynlike rede waarom Johannes die vraag so antwoord.

Hy weet dat niks oor Hom gaan nie, maar dat alles oor Christus gaan.

Dit is tog wat hy verkondig. *“Bekeer julle, want die koninkryk van die hemel het naby gekom.”* (Mat. 3:2)

Alles gaan oor Jesus Christus die Verlosser.

En daarom sy antwoord, *“Ek is nie die Christus nie.”*

*“Maar wie is jy dan?”* wil hulle weet.

Om die dinge te sê wat hy kwytraak moet hy tog iemand besonders wees?

ŉ Ongeleerde man uit die veld kan tog nie met soveel gesag preek en dan boonop selfs Jode doop wat tot bekering kom nie?

*“Is jy Elia?”*

Hulle vraag bevestig hulle verwagting en soeke na die Een wat sou kom.

In die laaste verse van die Ou Testament – in Mal 4:5, 6 het die Here deur sy profeet Maleagi beloof dat hy vir Elia sal stuur voor die dag van die Here se oordeel aanbreek.

En veral omdat Elia nie gesterf het nie maar lewend opgeneem is in die hemel (2 Kon. 2) het hulle verwag dat dieselfde Elia in lewende lywe sal kom.

As jy nie die Christus is nie, is jy dan Elia?

*“Nee, ek is nie Elia nie”.*

Steeds sê Johannes nie wie hy self is nie, maar bloot dat hy nie daardie Elia is nie.

Die Joodse raad en hulle afvaardiging was so vasgevang in die fisiese lewe dat hulle die ware betekenis en vervulling van die profesie miskyk.

Jesus het later vir sy dissipels gesê dat Johannes wel die Elia was wat sou kom – maar nie dieselfde mens in vlees en bloed nie.

Onthou die engel se woorde aan Sagaria? Hy sal in die gees en krag van Elia kom,

dieselfde geaardheid as Elia én

geroep en bemagtig deur dieselfde Gees van God.

Hulle derde vraag wys steeds dat hulle nie kan dink dat Johannes sommer net ŉ gewone man kon wees nie.

Hy moet iemand spesiaal wees?

*“Is jy dan die profeet?”*

Hulle vra daarmee of hy die vervulling is van die Here se belofte wat Hy deur Moses gegee het in Duet 18:18;

dat God ŉ Profeet sou stuur uit sy volk wat sy woorde aan die volk bekend sou maak en dat God dan rekenskap sou eis vir ongehoorsaamheid.

 Dit was natuurlik ŉ profesie wat juis in Christus waar geword het.

Nee, ook nie die profeet nie.

Johannes praat steeds nie oor homself nie.

Nou is die ondervraers in die knyp, hulle het geen verdere vooropgestelde idee van wie hierdie man kan wees nie.

Maar hulle moet gaan rekenskap gee terug in Jerusalem aan die aardse godsdienstige leiers wat hulle gestuur het!

*“Maar wie is jy dan? Wat het jy vir jouself te sê?”*

Nou antwoord Johannes die vraag.

Maar steeds sê hy nie wié Hy is nie – dis nie belangrik nie.

Hy antwoord wát hy is en wat sy roeping is.

Die beste Afrikaanse vertaling van sy antwoord is in die OAV, “*Ek is die stem van een wat roep in die woestyn: ‘Maak die pad van die Here reguit!”*

Op twee plekke in die Ou Testament het die Here belowe dat Hy hierdie stem, hierdie boodskapper sou stuur.

Johannes verwys na Jes. 40:3 waar die Here beloof dat Hy iemand sal stuur, *“3’n Stem van een wat roep: Berei in die woestyn die weg van die HERE; maak gelyk in die wildernis ’n grootpad vir onse God!”*

En in Mal. 3:1 sê die Here, *“Ek gaan nou my boodskapper stuur, Hy sal die pad voor my uit regmaak, en dan sal die Here na wie julle soek, skielik na sy tempel toe kom.”*

Verstaan jy nou hoekom hy nie oor homself praat nie?

Wat is belangrik wanneer jy ŉ lewensbelangrike boodskap ontvang? Is dit die stem wat belangrik is of die boodskap?

Of die stem ŉ hoë sopraan is en of ŉ diep bas is maak nie saak nie,

of die stem geleerd en gekwalifiseer is of ongeleerd weet jy nie eens nie.

Dit maak nie ŉ duit se verskil of die stem oud of jonk is nie.

Jy hoor dit vir ŉ oomblik en dan hoor jy dit nie meer nie – so asof dit nooit was nie.

Dit is die boodskap wat belangrik is,

dit is die inhoud wat gewig dra en belangrik bly

selfs lank nadat jy die stem nie meer hoor nie.

Johannes sê hiermee dat hyself onbelangrik is, maar dat hy deur God gestuur is.

Die kontras tussen hom en sy ondervraers is baie opmerklik –

hulle is gestuur deur aardse godsdienstige leiers wat hulleself die alleenreg aanmatig as die beskermers van die waarheid.

Maar die een wat net maar “*ŉ stem is van een wat roep”* is deur God geroep en gestuur en hy laat hom nie van stryk bring deur hulle en hulle aardse opdrag deur aardse mense nie.

Dit gaan nie oor die stem nie, dit gaan oor Hom wat die stem gestuur het en oor die boodskap waarmee Hy gestuur is.

Jy het nie met die stem te make nie, maar met die boodskap – of liewer,

met die Heilige, Almagtige, Alomteenwoordige Koning van die Heelal wat die boodskap gestuur het en met sy gesag.

Dit is belangrik dat ons aan die boodskapper erkenning gee. Paulus skryf in 1 Tim. 5:17 dat, *“Die ouderlinge wat goeie leiding gee, behoort dubbele eer te kry, veral dié wat hard werk deur te preek en onderrig te gee.”*

Maar ons moet hulle nie op ŉ verhogie plaas, in prag en praal, asof húlle iets is nie. Dit gaan oor die boodskap.

Veral in die Gereformeerde Kerke in Suid Afrika maak ons op baie plekke so ŉ “predikantskerk” dat die boodskap en die roeping van ouderlinge, en diakens, en gelowiges verwaarloos word en selfs geminag word.

Predikante verteenwoordig nie net die Here in sy prag en praal nie – dit kom. Maar ons verteenwoordig ook die Kneg van die Here. Paulus sê (Kol. 1:24) sy lyding vul Jesus se lyding aan deur dit bekend te maak aan die wêreld.

Ons verteenwoordig ook hierdie Kneg waarvan ons lees in Jes. 53:

*“2bHy het nie skoonheid of prag gehad dat ons na hom sou kyk nie, nie die voorkoms dat ons van hom sou hou nie. 3Hy was verag en deur mense verstoot, ŉ man van lyding wat pyn geken het, iemand vir wie die mense die gesig wegdraai. Hy was verag, ons het hom nie gereken nie. ... 7Hy is mishandel, maar hy het geduldig gebly, hy het nie gekla nie. Soos ŉ lam wat na die slagplek gelei word en soos ŉ skaap wat stil is as hy geskeer word, het hy nie gekla nie.”*

Predikante se lewens, maar ook elke ouderling en diaken en elke gelowige se lewe moet dit ook verteenwoordig. Dat mense na ons sou kyk en ook hiérdie Kneg van die Here sal sien.

Moet ons nie op ŉ platformpie sit nie. Ons is ook bloot mense, sondig en sukkelend, soos elkeen van julle. Onwaardig – maar geroep deur die Gees.

So baie keer word die gemeente opgeroep om te bid vir die predikant. Doen dit regtig!

En wees lief vir hulle.

Dit is vir baie jare wat ek nou saamleef met predikante en die seerste seer wat ek nog gesien het by predikante, was nie die seer wat die wêreld hulle aangedoen het nie.

Dit was die seer wat die kerk hulle gegee het, die seer wat mense in hulle gemeentes vir hulle gee. Dís die seer wat hulle knák.

Wees lief vir hulle – hulle is net menslik, hulle probeer so hard, en hulle maak soveel flops.

Dit gaan nie oor die stem nie.

Wat is die boodskap wat “die stem” bring? “Maak die pad van die Here reguit!”

Die woord vir reguit maak is dieselfde as om iets op koers te bring.

Bring jou lewenspad weer op God se koers.

Hou op wonder oor die stem en luister na die boodskap

Bring en hou jou lewenspad op God se koers.

Maak ŉ pad vir die Here in die woestyn – die woestyn wat soveel keer die simbool is van Godverlatenheid. Daar waar daar nie meer hoop is nie, maak daar gereed vir koms van ons God.

Maak ŉ grootpad vir God in die wildernis. Nie maar ŉ smal kronkelende paadjie wat aanhou toegroei omdat jy dit so dan en wan gebruik wanneer jy daarna voel nie.

Maak ŉ grootpad want dit dra die abnormale vrag van die wonderbaarlike, bonatuurlike verkeer van God se genade en liefde in Christus in joú lewe

en deúr jou lewe na ander om jou.

Johannes se antwoord bevestig die afvaardiging se verwagting van Christus se nabyheid

want deur Maleagi het God beloof dat die Here waarna hulle soek, skielik na die boodskapper sal kom.

Maar die groot tragedie!

Hulle is so verstrengel in hulle vooropgestelde idees en teologiese argumente dat hulle die boodskap mis!

In plaas daarvan om verder te vra oor die Here se koms, begin hulle ŉ teologiese debat oor Johannes se gesag om te kan doop...

(Ons sou hier kon ingaan oor die doop van Johannes en hoe dit byvoorbeeld die saad dra vir vandag se wederdopers, maar dit is nie die fokus van hierdie teks nie.)

Hulle mis die punt van die Here wat op die hakke volg van

hierdie gestuurde stem van een wat roep.

Johannes laat dit egter nie maar daar nie,

want in sy antwoord verwys Hy verder na *Iemand tussen hulle, maar vir wie hulle nie ken nie.*

*Iemand wie se skoene Johannes nie eens werd is om los te maak*

soos ŉ slaaf vir sy eienaar sou doen nie.

Maar weer mis hulle die boodskap.

As hulle van harte na die Messias gesoek het, sou hulle dan nie verder hieroor uitgevra het nie?

Hulle is so begaan oor wie Johannes is en wat hom die gesag gee om die tradisionele geloofsgebruike om te dop met sy prediking en dopery,

dat hulle die Een miskyk waarvoor Johannes totale en absolute verwondering en eerbied het!

Ons moet maar altyd oppas dat dieselfde nie met ons gebeur nie.

Ons kan so oordrewe fokus op wie mag wat doen en wie mag nie...

of op ons gebruike en gewoontes (soos wat ons sing en nie sing nie, watter teks ons lees by verootmoediging, noem maar op...)

En baie keer maal ons met hierdie goed meer rondom ons tradisies en waaraan ons gewoond is as om die voorskrifte en beginsels in die Bybel!

Ons moet oppas dat ons nie so begaan is oor die stem dat ons die boodskap, die inhoud, Jesus Christus mis nie.

Daar is Iemand in ons midde!

Jesus Christus self deur sy Heilige Gees!

Hy is nie ver nie, Hy is hier in ons midde. In die gemeente, en elke dag in my en jou lewe.

Mag die Here ons oë oopmaak en ons harte ontvanklik maak om Hom regtig te ken en te beleef en na te volg.

Anders is ons soos Paulus skryf in 2 Tim. 3:5 mense wat nog die uiterlike skyn van godsdiens het, maar die krag daarvan nie meer ken nie.

Jesus Christus wat ons verlos en as God se huisgesin bymekaar maak het gekom.

Dit is Johannes se direkte getuienis die volgende dag as hy Hom uitwys “Daar is die Lam van God wat die sonde van die wêreld wegneem. En ek bedien sodat hy bekend kan word.

Dit my broer en suster is ook my roeping as predikant, maar ook joune as ouderling, diaken en gelowige.”

Die tragiese is dat die afvaardiging heel waarskynlik nie meer daar was om dit te hoor nie. (Anders sou dit sekerlik heel anders verloop het by hulle terugrapportering in Jerusalem, maar daarvan lees ons nêrens nie.)

Pasop dat dit nie in jou lewe gebeur dat jy die Here se openbaring aan jou mis omdat jy nie daar was om na sy boodskapper te luister nie.

Die hele raadsplan van God kan nie in elke preek ingepas word nie. Jy kan groot en belangrike dele van God se boodskap vir jou lewe heeltemal misloop as jy nie na sy boodskappe kom luister nie.

Hoe is dit dat ons oortuig is dat God ŉ stem stuur as sy boodskapper en

dan voel ons party Sondae net nie lus om na sy boodskap te gaan luister nie?

Deur sy Gees is Jesus Christus in ons midde.

Maak jou pad reguit – bring dit terug op God se koers!

Johannes getuig dat Jesus Christus *“die Lam van God* (is) *wat die sonde van die wêreld wegneem!”* en ek het gekom om Hom aan die wêreld bekend te stel.

Jesus Christus is die een wat met die Heilige Gees doop; en Hy laat ons nie net deel kry aan Christus se verlossing nie, maar Hy leer en lei ons om nuut te lewe soos kinders van God wat weer in sy huisgesin is.

In Joh. 3:35-36, getuig hy verder dat, *“35Die Vader het die Seun lief en het alles in sy hand gegee. 36Wie in die Seun glo, het die ewige lewe; wie egter aan die Seun ongehoorsaam is, sal die lewe nie sien nie, maar die straf van God bly op hom.”*

En dit is die boodskap waarmee die Here vir my en elke Woordverkondiger stuur – ook vir jou in jou getuienis oor Hom – onthou jy die Jesus se belofte en sy opdrag?

*“Julle sal krag ontvang as die Heilige Gees oor julle kom en julle sal My getuies wees...”* (Hand 1:8)

Dit is ook my roeping en soos Paulus in 1 Kor. 2:2 skryf is dit

ook my voorneme *“om met julle oor niks anders te praat nie as oor Jesus as die Christus, en wel oor Hom as die gekruisigde.”*

Het jy agtergekom dat hierdie teks toe nie eintlik gegaan het oor wie Johannes, of wie ek en jy is nie?

Dit gaan oor wie Jesus is.

Die Seun van God wat steeds in ons midde is.

Dit is Hy mense uit genade van hulle sondestraf verlos.

Dit is Hy wat stemme of boodskappers stuur om sy boodskap aan ander oor te dra

deur die kragtige werking van die Heilige Gees.

Moenie langer vashaak oor wie die stem is en of jy ŉ stem mag wees nie.

Kyk verby ons gebruike en teologiese argumente, sonder om die waarheid prys te gee natuurlik, maar sien Hom raak wat in ons midde is.

Kry en hou jou pad terug op God se koers en maak dit ŉ groot pad wat jy baie en aanhoudend op loop.

Luister na sy boodskap in die Woord, in prediking en die getuienis van ander gelowiges,

leer Hom wat in ons midde is goed ken en

leef so naby Hom dat ander Hom sal sien as hulle na jou kyk en Hom sal hoor as hulle na jou luister.

En wie is ek en jy?

Ons is maar net ŉ stem, ŉ ou klankie wat nou daar is en dan weg...

Al wat saak maak is die boodskap, én Hy wat tussen ons is, Jesus Christus.

Amen